KOMISSION KERTOMUS EUROOPAN PARLAMENTILLE JA NEUVOSTOLLE Euroopan maatalouden tukirahaston menoista /* COM/2012/062 final */





SISÄLLYSLUETTELO 1........... Johdanto........................................................................................................................ 3 2........... Maataloustukirahaston käyttötarkoitukseensa sidotut tulot................................................ 3 3........... Väliaikaisista rakenneuudistusmääristä peräisin olevat tulot (sokeriala).............................. 4 4........... Kuvaus maataloustukirahaston vuoden 2011 talousarvion alustavasta toteutumisesta......... 4 5........... Maataloustukirahaston käyttötarkoitukseensa sidottujen tulojen toteutuminen.................... 8 6........... Väliaikaisista rakenneuudistusmääristä peräisin olevien tulojen toteutuminen (sokeriala)..... 8 7........... Sokerialan rakenneuudistusrahaston toteutuminen............................................................ 9 8........... Päätelmät....................................................................................................................... 9 KOMISSION KERTOMUS EUROOPAN PARLAMENTILLE JA NEUVOSTOLLE Euroopan maatalouden tukirahaston menoista Varojärjestelmä nro 11-12/2011 1. Johdanto Varainhoitovuoden 2011 (16.10.2010–15.10.2011) talousarvion alustava toteutuminen esitetään liitteenä olevassa taulukossa, ja sen arvioidaan olevan 43 978,8 miljoonaa euroa. Määrä sisältää maataloustukirahaston tilien tarkastamis- ja hyväksymismenettelyssä oikaistut määrät sekä kuukausikorvauksien vähentämisen ja keskeyttämisen varainhoitovuoden mittaan. Sen lisäksi siihen kuuluu noin 36 miljoonan euron arvioidut menot, jotka komissio voi suoraan toteuttaa 31. joulukuuta 2011 mennessä. 2. Maataloustukirahaston käyttötarkoitukseensa sidotut tulot Yhteisen maatalouspolitiikan rahoituksesta annetun neuvoston asetuksen (EY) N:o 1290/2005 34 artiklan säännösten mukaan tulot, jotka saadaan sääntöjenmukaisuustarkastuksia koskevien päätösten mukaisesti tehdyistä rahoitusoikaisuista, sääntöjenvastaisuuksien perusteella ja maidon lisämaksuista, ovat maataloustukirahaston menojen rahoittamiseksi tarkoitettuja käyttötarkoitukseensa sidottuja tuloja. Kyseisten säännösten mukaan käyttötarkoitukseensa sidottuja tuloja voidaan käyttää jäsenvaltioille aiheutuneisiin maataloustukirahaston menoihin. Jos osa tuloista jää käyttämättä, kyseinen osuus siirretään automaattisesti seuraavaan varainhoitovuoteen[1]. Kuten jo aiemmissa varojärjestelmää koskevissa kertomuksissa esitettiin, komissio arvioi alun perin, että vuonna 2011 käytettävissä olleiden käyttötarkoitukseensa sidottujen tulojen määrä oli 1 247 miljoonaa euroa seuraavasti: – Käyttötarkoitukseensa sidotuista tuloista varainhoitovuoden 2011 kuluessa kertyväksi määräksi arvioitiin 707 miljoonaa euroa. Sääntöjenmukaisuustarkastuksia koskevien päätösten mukaisesti tehdyistä oikaisuista arvioitiin saatavan 600 miljoonaa euroa ja sääntöjenvastaisuuksien perusteella 88 miljoonaa euroa. Maidon lisämaksusta saataviksi tuloiksi arvioitiin 19 miljoonaa euroa. – Varainhoitovuodelta 2010 varainhoitovuodelle 2011 siirrettäväksi käyttötarkoitukseensa sidottujen tulojen määräksi arvioitiin 540 miljoonaa euroa. Vuoden 2011 talousarviossa komissio sitoi nämä 1 247 miljoonan euron tulot kahteen järjestelmään seuraavasti: – 500 miljoonaa euroa hedelmä- ja vihannesalan tuottajaorganisaatioiden toimintarahastoihin, ja – 747 miljoonaa euroa tilatukijärjestelmään. Budjettivallan käyttäjän näihin kahteen järjestelmään myöntämät määrärahat olivat lopulta 292 miljoonaa euroa ja 30 389 miljoonaa euroa komission ehdotuksen mukaisesti. Hyväksyttyjen määrärahojen ja edellä mainittujen käyttötarkoitukseensa sidottujen tulojen summa vastaa hedelmä- ja vihannesalan tuottajaorganisaatioiden toimintarahastoja varten arvioituja 792 miljoonan euron ja tilatukijärjestelmää varten arvioituja 31 136 miljoonan euron kokonaismäärärahatarpeita. Liitteessä, jossa esitetään vuoden 2011 talousarvion alustava toteutuminen, näiden kahden järjestelmän hyväksytyt määrärahat on sisällytetty hedelmä- ja vihannesalan 491,1 miljoonan euron ja tuotannosta irrotettujen suorien tukien 36 324 miljoonan euron talousarviomäärärahoja koskeviin lukuihin ottamatta huomioon edellä mainittuja käyttötarkoitukseensa sidottuja tuloja. Kun näiden kahden alan käyttötarkoitukseensa sidotut tulot otetaan mukaan, vuoden 2011 talousarviossa ennakoidut kokonaismäärärahat nousevat 991,1 miljoonaan euroon hedelmä- ja vihannesalalla ja 37 071 miljoonaan euroon tuotannosta irrotettujen suorien tukien osalta. 3. Väliaikaisista rakenneuudistusmääristä peräisin olevat tulot (sokeriala) Sokerialan väliaikaisia rakenneuudistusmääriä kohdellaan käyttötarkoitukseensa sidottuina tuloina sokerin rakenneuudistustuen ja muiden sokerin rakenneuudistusrahaston tukien rahoittamiseksi. Markkinointivuosien 2006/2007, 2007/2008 ja 2008/2009 osalta kyseiset määrät, jotka liittyivät toimijoilla kussakin jäsenvaltiossa olevien sokerin, inuliinisiirapin ja isoglukoosin määrällisiin kiintiöihin, maksettiin rahastolle. Kuten jo aiemmissa varojärjestelmää koskevissa kertomuksissa esitettiin, alun perin oli ennakoitu, että varainhoitovuodelta 2010 varainhoitovuodelle 2011 siirrettäisiin 1 015 miljoonaa euroa. Vuodelle 2011 siirrettyjen käyttötarkoitukseensa sidottujen tulojen lopullinen määrä oli sokerialan rakenneuudistusrahaston osalta 1 044,8 miljoonaa euroa. 4. Kuvaus maataloustukirahaston vuoden 2011 talousarvion alustavasta toteutumisesta Liitteessä esitetään talousarvion alustavan toteutumisen taso vuonna 2011. Seuraavassa on lyhyt kuvaus tosiasiallisesti toteutuneiden menojen ja vuoden 2011 talousarvioon sisältyneiden vastaavien määrärahojen merkittävimmistä eroista eräiden talousarvioalojen osalta. 4.1. Markkinatoimenpiteet Maatalousmarkkinoiden interventioihin osoitettuja määrärahoja käytettiin 379,5 miljoonaa euroa yli talousarviossa hyväksyttyjen määrärahojen, mutta 120,5 miljoonaa euroa niiden alle, kun otetaan huomioon tämän luvun käyttötarkoitukseensa sidotut tulot, joiden määräksi oli ennakoitu 500 miljoonaa euroa. Ero johtuu eri alojen täytäntöönpanomallien yhteisvaikutuksesta ja koskee lähinnä seuraavaksi lueteltuja aloja. 4.1.1. Vilja (- 174,3 miljoonaa euroa) Tämän momentin alikäyttö johtuu pääasiassa siitä, että suuria määriä interventioviljaa myytiin joulukuusta 2010 toukokuuhun 2011 ulottuvalla jaksolla huomattavasti korkeampaan hintaan kuin vuoden 2011 talousarviossa oli arvioitu. Myynti merkitsi huomattavia tuloja vuoden 2011 talousarvion kannalta. Kyseiset tulot näkyvät talousarvion toteutuksessa negatiivisina määrinä samassa momentissa. Tämän momentin alikäyttö johtuu osittain myös siitä, että perunatärkkelystukien osalta jäsenvaltioille aiheutuneet menot olivat pienempiä kuin talousarviossa oli ennakoitu. 4.1.2. Tuet tuotteille, jotka eivät sisälly liitteeseen 1 (- 18,3 miljoonaa euroa) Alikäyttö johtuu siitä, että jäsenvaltiot suorittivat sokerin ja maitotuotteiden vientitodistuksiin liittyviä maksuja vähemmän kuin talousarviossa oli alun perin arvioitu. 4.1.3. Elintarvikeapuohjelmat (+ 14,9 miljoonaa euroa) Jäsenvaltiot toteuttivat vähäosaisimmille henkilöille suunnatun elintarvikkeiden jakelusuunnitelman vuonna 2011 lähes kokonaan. Siitä johtuva ylikäyttö tässä momentissa johtuu pääasiassa siitä, että jäsenvaltiot maksoivat vuonna 2011 tavallista suurempia edellisen vuoden suunnitelmiin liittyviä määriä. 4.1.4. Hedelmät ja vihannekset (+ 636,8 miljoonaa euroa hyväksyttyihin määrärahoihin verrattuna) Merkittävä ylikäyttö johtuu siitä, että alan toteutuneita menoja verrataan vuoden 2011 talousarvion hyväksyttyihin määrärahoihin, jotka eivät sisällä tämän alan käyttötarkoitukseensa sidottuja tuloja. Jos kuitenkin otetaan huomioon tälle alalle sidotut 500 miljoonaa euroa (ks. alaviite * liitteenä olevan taulukon alareunassa), käytettävissä olevat määrärahat nousevat 991,1 miljoonaan euroon, ja kyseinen ylikäyttö vähenee + 136,8 miljoonaan euroon. Ylikäyttö johtuu tämän alan määrärahoista rahoitettavien eri järjestelmien täytäntöönpanomallien yhteisvaikutuksesta. Jäsenvaltioille tuottajaorganisaatioiden toimintarahastoista ja kouluhedelmäjärjestelmästä aiheutuneet menot olivat pienempiä kuin talousarviossa oli ennakoitu. Hedelmä- ja vihannesalan poikkeukselliset tukitoimenpiteet, jotka komissio hyväksyi kolibakteerikriisin seurauksena, rahoitettiin osittain tuottajaorganisaatioiden toimintarahastoista ja loput tähän momenttiin kuuluvalta alamomentilta 05 02 08 99. Toimenpiteiden kustannuksiksi arvioitiin noin 227 miljoonaa euroa, josta 215 miljoonaa euroa ennakoitiin maksettavan ja ilmoitettavan vuonna 2011. Jäsenvaltioille vuonna 2011 aiheutuneiden menojen määrä oli noin 178,3 miljoonaa euroa. Jäsenvaltiot voivat kuitenkin suorittaa maksuja vielä varainhoitovuoden 2012 kuluessa. Tuottajaryhmittymien esihyväksyntää varten myönnettävien tukien maksusta jäsenvaltioille aiheutuneet menot olivat huomattavasti suuremmat kuin vuoden 2011 talousarviossa kyseiseen järjestelmään käytettävissä olleet määrärahat. Tilanne on pysynyt samanlaisena tämän järjestelmän täytäntöönpanon osalta viimeksi kuluneet kolme vuotta. 4.1.5. Viini (- 39,3 milj. euroa) Alikäyttö johtuu siitä, että jäsenvaltioille viinialan kansallisista tukiohjelmista ja raivausjärjestelmistä aiheutuneet menot olivat hieman alhaisempia kuin talousarviossa ennakoidut enimmäismäärät. 4.1.6. Maito ja maitotuotteet (- 94,9 milj. euroa) Alikäyttö johtuu tällä alalla rahoitettavien eri järjestelmien täytäntöönpanomallien yhteisvaikutuksesta. Jäsenvaltioille erityisesti koulumaitojärjestelmän osalta aiheutuneet menot jäivät pienemmiksi kuin lopulliseen talousarvioon sisällytetyt määrärahat, joita lisättiin vuoden 2011 talousarvioneuvotteluissa 10 miljoonalla eurolla verrattuna komission alun perin pyytämiin määrärahoihin. Lisäksi rasvattoman maitojauheen myynti interventiovarastoista toteutui korkeampaan hintaan kuin vuoden 2011 talousarviossa oli alun perin ennakoitu. Myynti merkitsi tuloja vuoden 2011 talousarvion kannalta. Kyseiset tulot näkyvät talousarvion toteutuksessa negatiivisina määrinä samassa momentissa. 4.1.7. Naudan- ja vasikanliha (+ 20,5 miljoonaa euroa) Ylikäyttö johtuu jäsenvaltioille aiheutuneista ennakoitua suuremmista vientitukimaksuista, koska naudanlihan ja elävien eläinten tuetut vientimäärät olivat arvioitua suurempia vuonna 2011. 4.1.8. Sianliha, munat ja siipikarja (+ 71,3 miljoonaa euroa) Ylikäyttö johtuu ensisijaisesti menoista, joita jäsenvaltioille aiheutui sianlihan yksityistä varastointia koskevista tuista. Kyseiset tuet otettiin käyttöön tammikuussa 2011 eikä niille ollut varattu määrärahoja vuoden 2011 talousarviossa. Lisäksi ylikäyttö johtuu odotettua suuremmista siipikarjan tuetuista vientimääristä. 4.2. Suorat tuet Suoriin tukiin osoitettuja määrärahoja käytettiin 408,8 miljoonaa euroa yli talousarviossa hyväksyttyjen määrärahojen, mutta 338,2 miljoonaa niiden alle, kun otetaan huomioon tämän luvun käyttötarkoitukseensa sidotut tulot, joiden määräksi oli ennakoitu 747 miljoonaa euroa. Ero johtuu tuotannosta irrotetuista suorista tuista. 4.2.1. Tuotannosta irrotetut suorat tuet (+ 507,1 miljoonaa euroa hyväksyttyihin määrärahoihin verrattuna) Merkittävä ylikäyttö johtuu siitä, että tuotannosta irrotettujen suorien tukien alalla toteutuneita menoja verrataan vuoden 2011 talousarvion hyväksyttyihin määrärahoihin, jotka eivät sisällä tämän alan käyttötarkoitukseensa sidottuja tuloja. Jos kuitenkin otetaan huomioon tälle alalle sidotut 747 miljoonaa euroa (ks. alaviite * liitteenä olevan taulukon alareunassa), käytettävissä olevat kokonaismäärärahat nousevat 37 071 miljoonaan euroon, ja kyseinen ylikäyttö muuttuu -239,9 miljoonan euron alikäytöksi. Alikäyttö johtuu siitä, että jäsenvaltioille aiheutuneet menot jäivät ennakoitua pienemmiksi ensisijaisesti yhtenäisen pinta-alatuen järjestelmän ja neuvoston asetuksen (EY) N:o 73/2009 68 artiklan mukaista tuotannosta irrotettua tukea koskevien erityistoimenpiteiden osalta. Olisi kuitenkin huomattava, että vuoden 2011 talousarviossa tilatukijärjestelmää varten käytettävissä olleista määrärahoista käytettiin 99,8 prosenttia, joka on tähän mennessä määrärahojen korkein toteutumisaste. 4.2.2. Muut suorat tuet (- 98,7 milj. euroa) Alikäyttö johtuu pääasiassa siitä, että jäsenvaltioille aiheutuneet menot jäivät vuoden 2011 talousarviossa alun perin ennakoitua pienemmiksi neuvoston asetuksen (EY) N:o 73/2009 68 artiklan mukaista tuotantoon sidottua tukea koskevien erityistoimenpiteiden, emolehmäpalkkion, puuvillan ja perunatärkkelyksen tuottajille maksettujen tukien osalta. 4.3. Muut menot 4.3.1. Edeltävien varainhoitovuosien tilien tarkastaminen ja hyväksyminen (+ 338,4 miljoonaa euroa) Komissio oli vuotta 2011 koskevassa oikaisukirjelmässään ehdottanut -72,0 miljoonaa euroa tilien tarkastus- ja hyväksymismenettelystä johtuvia oikaisuja. Näiden oikaisujen lopulliseksi määräksi päätettiin vuoden 2011 talousarvioneuvotteluissa -272 miljoonaa euroa. Lisäksi komission oli tilien tarkastamista ja hyväksymistä koskevien päätösten perusteella korvattava eli tehtävä positiivisia oikaisuja jäsenvaltioiden hyväksi. Oikaisujen nettomäärä on noin 66,4 miljoonaa euroa. Kun viimeksi mainittu määrä lisätään -272 miljoonan euron negatiiviseen määrään, komission on päättääkseen tämän budjettikohdan vuonna 2011 löydettävä noin 338,4 miljoonaa euroa positiivisia talousarviomäärärahoja. Kyseiset määrärahat siirretään budjettikohdista, joissa oli alikäyttöä vuonna 2011. 4.3.2. Elintarvikkeiden ja rehujen turvallisuus, eläinten terveys, eläinten hyvinvointi ja kasvien terveys (- 32,3 miljoonaa euroa) Tästä momentista rahoitettaviin järjestelmiin liittyy komission maksamia suoria tukia. Tammikuun 31. päivään 2011 mennessä ennakoitiin vielä suoritettavan tukimaksuja 29,1 miljoonan euron edestä. Tässä vaiheessa arvioidaan kuitenkin, että tämän momentin määrärahoja ei käytetä kokonaisuudessaan, koska bluetongue-taudin rokotuksista aiheutuneet menot jäävät odotettua pienemmiksi, sillä äskettäisten onnistuneiden rokotuskampanjoiden vuoksi taudin esiintyvyys on vähentynyt huomattavasti. Eläinten terveyteen liittyvien hätärokotteiden hankintaan talousarviossa varattuja määrärahoja ei myöskään tulla käyttämään kokonaan, koska uusia merkittäviä eläintautitapauksia ei ole ilmennyt. 5. Maataloustukirahaston käyttötarkoitukseensa sidottujen tulojen toteutuminen Liitteenä oleva taulukko osoittaa, että varainhoitovuonna 2011 käytettävissä olleiden käyttötarkoitukseensa sidottujen tulojen kokonaismäärä oli 1 571,9 miljoonaa euroa. Se oli 324,9 miljoonaa euroa enemmän kuin talousarviossa alun perin ennakoitu 1 247 miljoonaa euroa. Tämä erotus johtuu osittain siitä, että vuodelta 2010 vuodelle 2011 siirrettyjen käyttötarkoitukseensa sidottujen tulojen määrä oli 365,1 miljoonaa euroa suurempi (yhteensä 905,1 miljoonaa euroa) kuin talousarviossa alun perin ennakoitu 540 miljoonan euron määrä. On otettava huomioon, että vuodelta 2010 vuodelle 2011 siirretyt käyttötarkoitukseensa sidotut tulot on käytetty kokonaan varainhoitovuoden 2011 menojen rahoittamiseen varainhoitoasetuksen 10 artiklan mukaisesti. Lisäksi vuonna 2011 kerättyjen uusien käyttötarkoitukseensa sidottujen tulojen määrä nousi 712,9 miljoonaa euroon. Talousarviossa alun perin arvioitu määrä oli 707 miljoonaa euroa. Näiden tulojen määrä supistui kuitenkin noin 46,1 miljoonalla eurolla 666,8 miljoonaan euroon vuoden 2010 sääntöjenmukaisuustarkastuspäätöksestä johtuvan oikaisun vuoksi. Tämän määrän osalta tehdyt sääntöjenmukaisuustarkastuksia koskeviin päätöksiin perustuvat oikaisut olivat 467,3 miljoonaa euroa, sääntöjenvastaisuuksien perusteella perityt määrät 177,6 miljoonaa euroa ja maidon lisämaksut 21,9 miljoonaa euroa. Osa kerätyistä uusista käyttötarkoitukseensa sidotuista tuloista, jota ei käytetä vuonna 2011, siirretään varainhoitovuodelle 2012 ja käytetään kyseisenä vuonna aiheutuvien menojen rahoittamiseen. 6. Väliaikaisista rakenneuudistusmääristä peräisin olevien tulojen toteutuminen (sokeriala) Jäsenvaltioilta ei ole lainsäädännön mukaisesti kerätty marraskuun 2009 jälkeen uusia väliaikaisia rakenneuudistusmääriä. Sokerialan rakenneuudistusrahastosta käytettävissä olevien käyttötarkoitukseensa sidottujen tulojen kokonaismäärä on näin ollen yhtä suuri kuin vuoden 2010 talousarviosta siirretty määrä, joka on 1 044,8 miljoonaa euroa. Kun jäsenvaltioille on korvattu sokerialan rakenneuudistusrahastosta maksettavista tuista aiheutunut 187,9 miljoonan euron määrä (ks. jäljempänä oleva 7 kohta), jäljellä oleva noin 856,9 miljoonaa euroa siirretään varainhoitovuodelle 2012 ja käytetään tänä vuonna aiheutuvien sokerialan rakenneuudistustukien rahoittamiseen. 7. Sokerialan rakenneuudistusrahaston toteutuminen Korvaukset, joita jäsenvaltioille maksettiin rakenneuudistustoimenpiteiden, monipuolistamisen ja sokerinpuhdistamisen tukimaksuista, olivat 187,9 miljoonaa euroa. Kyseiset tuet korvattiin jäsenvaltioille edellä 6 kohdassa mainituista 1 044,8 miljoonan euron käyttötarkoitukseensa sidotuista tuloista. 8. Päätelmät Maataloustukirahaston vuoden 2011 talousarvion alustava toteutuminen osoittaa 1 087,6 miljoonan euron ylikäyttöä hyväksyttyihin talousarviomäärärahoihin verrattuna. Tämä määrä katetaan käytettävissä olevilla 1 571,9 miljoonan euron käyttötarkoitukseensa sidotuilla tuloilla. Vielä on suoritettava useita vuoden lopussa tehtäviä oikaisuja ja määrärahasiirtoja. Tällä hetkellä arvioidaan kuitenkin, että maataloustukirahaston osalta vuodelle 2012 siirrettävien käytettävissä olevien käyttötarkoitukseensa sidottujen tulojen määrä on noin 440 miljoonaa euroa. [1] Siirretyt käyttötarkoitukseensa sidotut tulot on käytettävä ensin eli ennen budjettivallan käyttäjän hyväksymiä määrärahoja tai vuoden kuluessa kertyneitä käyttötarkoitukseensa sidottuja tuloja (varainhoitoasetuksen 10 artikla).